የፌደራሊዝም  ሥርዓት ለኢትዮጵያ አስፈላጊ መሆኑን ወጣቶች ገለጹ
የፌደራሊዝም ሥርዓት ለኢትዮጵያ አስፈላጊና ጠቃሚ  መሆኑን ግንቦት 20 በዓል ጋር በተያያዘ በተዘጋጀ ውይይት ላይ የተሳተፉ  የአዲስ አበባ ወጣቶች  ገለጹ ።የአዲስ አበባ ወጣቶችና ስፖርት ቢሮ በዛሬው ዕለት በፌደራሊዝም ሥርዓት ላይ ያተኮረ ውይይት ባደረገበት ወቅት እንደተገለጸው  ኢትዮጵያ የብዙ  ብሔሮች ብሔረሰቦችና ህዝቦች   ፣ ቋንቋና ባህል ባለቤት  በመሆኗ  የፈደራሊዝም ሥርዓት  የሚያስፈልጋት መሆኑን ጠቁመዋል ።የፌደራሊዝም ሥርዓት ባለፉት ዓመታት የወጣቶችን  ኢኮኖሚያዊና ማህበራዊ ተጠቃሚነትን ከማረጋገጥም ባለፈ  በአገሪቱ ነጻነትና እኩልነት እንዲሰፍን  በር ክፍቷል ብለዋል  በውይይቱ የተሳተፉት ወጣቶች ።ሆኖም  በአገሪቱ የሚታዩ  የመልካም አስተዳደር ችግሮችንና የወጣቶች ጥያቄዎች ከአመራሩ  ጋር  በመሆን    መመለስ  ካልቻሉ  የፌደራል  ሥርዓቱን  አደጋ ላይ ሊጥሉ እንደሚችሉ  ተሳታፊ ወጣቶቹ በወይይቱ ገልጸዋል ።በውይይቱ ላይ የተገኙት የኢፌዴሪ ወጣቶችና ስፖርት ሚኒስትር አቶ ርስቱ ይርዳው እንደገለጹት በግንቦት ሃያ ድል ምክንያት በአገሪቱ ፖለቲካዊ ፣ ኢኮኖሚያዊና ማህበራዊ ተጠቃሚነት  መረጋገጡን ተናግረዋል ።በአገሪቱ የሚስተዋሉ  የመልካም አስተዳደር ችግሮችና የወጣቱን የኢኮኖሚያዊ ተጠቃሚነት ጥያቄዎች በአግባቡ ይስተናገዳሉ እንዲመለሱም ይደረጋል ብለዋል ሚንስትሩ ።በዘንድሮ ዓመት የሚከበረው የግንቦት ሃያ በዓል “ የላቀ አገራዊ መግባባትና ዴሞክራሲያዊ  አንድነት ለላቀ  አገራዊ ስኬት”  በሚል መሪ ቃል  እየተከበረ  ይገኛል ።         